[Κύριε Περιφερειάρχη,] Κύριε Δήμαρχε, Κύριε Πρόεδρε του Επιμελητηρίου, Κύριε Πρόεδρε του Ιδρύματος Μποδοσάκη, Κυρίες και Κύριοι

Είναι πάντα μεγάλη χαρά για μένα να βρίσκομαι στην Κρήτη, στη Μεγαλόνησο και, βέβαια, να βρίσκομαι εδώ στο Ηράκλειο.

Θα ήθελα, ξεκινώντας, να ευχαριστήσω το Ίδρυμα Μποδοσάκη για την ευγενική πρόσκληση να μιλήσω σήμερα εδώ. Το πρόγραμμα «Είμαστε όλοι πολίτες» αποτελεί μια εξαιρετική πρωτοβουλία των χωρών του Ευρωπαϊκού Οικονομικού Χώρου και θέλω με την ευκαιρία αυτή να συγχαρώ το Ίδρυμα Μποδοσάκη για την υλοποίηση του προγράμματος στην Ελλάδα.

Δεν χρειάζεται να επιχειρηματολογήσω επί μακρόν για τη σημασία του συγκεκριμένου προγράμματος.

Όλοι μας ξέρουμε ότι η Ελλάδα βίωσε τη μεγαλύτερη οικονομική κρίση της μεταπολεμικής ιστορίας της. Το Ακαθάριστο Εθνικό Προϊόν συρρικνώθηκε κατά 25 τοις εκατό περίπου. Το μέσο εισόδημα του κάθε νοικοκυριού συρρικνώθηκε κατά 30%, αν όχι περισσότερο. Η ανεργία στον ιδιωτικό τομέα αυξήθηκε ραγδαία. Έγιναν περικοπές μισθών σε δημόσιο και ιδιωτικό τομέα. Η φορολογία αυξήθηκε στο πλαίσιο των κυβερνητικών προσπαθειών να ισοσκελίσει τον κρατικό προϋπολογισμό και να διασφαλίσει πρωτογενές πλεόνασμα.

Όλα αυτά, βεβαίως, αύξησαν κατακόρυφα την ανάγκη κοινωνικής προστασίας, και μάλιστα σε μια χρονική στιγμή που το Κράτος περιορίζεται, αδυνατώντας να ικανοποιήσει τις απαιτήσεις και τις ανάγκες των πολιτών.

Ως παρατηρητής, εκτός της ελληνικής κοινωνίας, έχω την εντύπωση ότι ένα μεγάλο μέρος αυτού του φορτίου, το επωμίστηκε η ελληνική οικογένεια. Θεσμοί όπως η Εκκλησία της Ελλάδος, επίσης, ανέλαβαν ρόλο για την ανακούφιση της φτώχειας και της ανέχειας, με συσσίτια και άλλες παρόμοιες δράσεις.

Αυτό που δεν είδαμε, τουλάχιστον στα πρώτα στάδια της κοινωνικής κρίσης, ήταν η παρουσία μιας δυναμικής και αποτελεσματικής Κοινωνίας των Πολιτών, ικανής να αναλάβει ένα ουσιαστικό μέρος της προσπάθειας.

Βεβαίως και υπάρχουν πολλές εξαιρέσεις: πολλές αξιόλογες μη κυβερνητικές οργανώσεις εργάζονται σκληρά για να ανακουφίσουν τα συμπτώματα του κατακερματισμού της κοινωνίας (η οργάνωση *Μπορούμε*, για παράδειγμα, που δραστηριοποιείται στη διάθεση φαγητού σε όσους το έχουν ανάγκη). Πιστεύω ότι έχουμε, πλέον, ισχυρές ενδείξεις ότι εξαιτίας της κρίσης οι Έλληνες βλέπουν πια με άλλο μάτι το ρόλο της Κοινωνίας των Πολιτών και τη θέση της στον ελληνικό τρόπο ζωής.

Και, κατά την άποψή μου, αυτή είναι η σωστή προσέγγιση.

Όποια άποψη κι αν έχει κανείς για το ποιος ευθύνεται για το χρέος ή για τη βιωσιμότητά του μακροπρόθεσμα, στα επόμενα χρόνια δεν φαίνεται πιθανόν να ανακτήσει το ελληνικό Κράτος, σε όλους τους τομείς, το μέγεθος και την δεσπόζουσα θέση που κατείχε. Είναι βέβαιο ότι θα χρειαστεί να βρεθούν νέοι τρόποι κάλυψης των κοινωνικών αναγκών και απαιτήσεων, και νέες μορφές συλλογικής οργάνωσης και αλληλεγγύης.

Στη χώρα μου, τη Βρετανία, υπάρχει μια μακρά παράδοση που ενθαρρύνει και καλλιεργεί την ενεργό και δυναμική Κοινωνία των Πολιτών, όπου οι περισσότεροι πολίτες έχουν τη δυνατότητα να έχουν ολοκληρωμένη, δραστήρια συμμετοχή, που τους προσφέρει ηθική και συναισθηματική ικανοποίηση. Γι’ αυτό και δέχτηκα με μεγάλη χαρά την πρόταση του Ιδρύματος Μποδοσάκη να μιλήσω σήμερα εδώ.

Nα σας διαβεβαιώσω για το εξής: δεν ήρθα εδώ ούτε για να κάνω κήρυγμα ή μάθημα, ούτε να παρουσιάσω κάποιου είδους σχέδιο για την Ελλάδα.

Θέλω απλώς να μοιραστώ μαζί σας την βρετανική εμπειρία, να σας δώσω μια γεύση των εξελίξεων στον τομέα αυτό και να «ρίξω στο τραπέζι» μερικές ιδέες :- Με την ελπίδα ότι θα ενθαρρύνουν ειδικά τις ελληνικές μη κυβερνητικές οργανώσεις και τους έλληνες πολίτες.

Επιτρέψτε μου να ξεκινήσω με μερικές διευκρινίσεις σε ό,τι αφορά την ορολογία: Στη Βρετανία χρησιμοποιούμε πολλούς και διαφορετικούς όρους για το θέμα. Μερικές φορές αναφερόμαστε στην Κοινωνία των Πολιτών, άλλοτε στον «τρίτο τομέα» [σε αντιδιαστολή με τον δημόσιο και τον ιδιωτικό], κι άλλοτε στον τομέα των εθελοντικών οργανώσεων.

Και στις τρεις περιπτώσεις, πάντως, αυτό που εννοούμε είναι "ένας μηχανισμός για την ικανοποίηση των απαιτήσεων και των αναγκών των πολιτών, μέσω μη κυβερνητικών μη κερδοκοσπικών φορέων. Οι δραστηριότητες των φορέων αυτών βασίζονται σε ηθικές, πολιτιστικές, φιλανθρωπικές, ή κοινωνικές ευαισθησίες ή σε επιστημονικά ή περιβαλλοντικά ενδιαφέροντα. Στη Βρετανία οι φορείς αυτοί έχουν την νομική υπόσταση των φιλανθρωπικών οργανώσεων, αλλά υπάρχουν και κάποιες υβριδικές μορφές, όπως συνεταιρισμοί και επιχειρήσεις συμφερόντων της τοπικής κοινωνίας.

Ο τομέας των φιλανθρωπικών οργανώσεων στη Βρετανία είναι τεράστιος.

Έχει 81 δισεκατομμύρια ευρώ έσοδα το χρόνο. Απαρτίζεται από 164,000 (εκατό εξήντα τέσσαρες χιλιάδες) οργανώσεις, αριθμός που παραμένει σχετικά σταθερός.

Ο τομέας των ΜηΚυΟ χαρακτηρίζεται από ποικιλομορφία. Περισσότερες από το 40% των οργανώσεων είναι πολύ μικρές με ετήσια έσοδα λιγότερα των 13,000 (δέκα τριων χιλιάδων) ευρώ. Αυτές οι ΜηΚυΟ βασίζονται σχεδόν αποκλειστικά σε εθελοντές, και σπανίως απασχολούν έμμισθο προσωπικό.

Στην άλλη άκρη του φάσματος, περίπου 2,000 ΜηΚυΟ έχουν ετήσια έσοδα 6,5 και πλέον εκατομμυρίων ευρώ, και συχνά αποσχολούν χιλιάδες εργαζόμενους ενώ δραστηριοποιούνται σε πολλές χώρες του κόσμου.

Το φάσμα των ενδιαφερόντων των Βρετανικών ΜηΚυΟ είναι εξίσου πολυποίκιλο: θέματα εκπαίδευσης, πρόληψη και ανακούφιση της φτώχειας, θρησκευτικά θέματα, τέχνη και πολιτισμός, ανάπτυξη κοινοτήτων, ανθρώπινα δικαιώματα, υγεία, κοινωνική στέγη, προστασία του περιβάλλοντος, αναπηρίες.

Παρά τις προκλήσεις χρηματοδότησης που αντιμετωπίζει, λόγω της οικονομικής κρίσης, ο τομέας των ΜηΚυΟ στη Βρετανία παραμένει δυναμικός. Κι αυτό συμβαίνει, κατά τη γνώμη μου, για πέντε βασικούς λόγους:

* Πρώτον, ο τομέας των ΜηΚυΟ λειτουργεί μέσα σε σωστό κανονιστικό πλαίσιο. Από ένα σημείο και μετά, όλες οι οργανώσεις πρέπει να εγγράφονται στο επίσημο μητρώο της Επιτροπής Εθελοντικών Οργανώσεων (the Charity Commission). Η καταχώρησή τους στο μητρώο αποτελεί εγγύηση για τους πολίτες ότι οι οργανώσεις λειτουργούν σωστά και πληρούν τα απαραίτητα κριτήρια.
* Δεύτερον, το φορολογικό σύστημα ενθαρρύνει ουσιαστικά τους φορολογούμενους να κάνουν δωρεές. Κάθε φορά που εγώ, ως φορολογούμενος πολίτης, κάνω μια δωρεά σε μια ΜηΚυΟ, η εφορία αποδίδει στην οργάνωση αυτή ποσό του φόρου που αναλογεί στη δωρεά μου. Με αυτόν τον τρόπο η Βρετανική Πολιτεία αναγνωρίζει ότι δεν έχει το μονοπώλιο στην κάλυψη των δημόσιων αναγκών. Αντιθέτως, είναι προς το συμφέρον της να διασφαλίσει ότι υπάρχει και λειτουργεί ένας αξιόπιστος και αποτελεσματικός τομέας ΜηΚυΟ.
* Τρίτον, η Βρετανία έχει μακρά και ισχυρή παράδοση εθελοντικών οργανώσεων και εθελοντικής προσφοράς. Η πιο παλιά μας ΜηΚυΟ, το σχολείο King’s στο Canterbury ιδρύθηκε το 593 (πεντακόσια ενενήντα τρία) μ.Χ. από τον Άγιο Αυγουστίνο…
* Τέταρτον, ο τομέας βασίζεται σε μεγάλο βαθμό στην **εθελοντική συμμετοχή** των ενεργών πολιτών. Και υπάρχουν πολλοί τρόποι να προσφέρει κανείς. Οι ΜηΚυΟ διοικούνται από Συμβούλια, τα μέλη των οποίων προσφέρουν τις υπηρεσίες τους αμισθί. Στην Αγγλία και την Ουαλία, περίπου ένα εκατομμύριο συμπολίτες μου συμμετέχουν σε τέτοια Διοικητικά Συμβούλια. Και βέβαια ένα μεγάλο μέρος **των δράσεων** των ΜηΚυΟ βασίζεται σε εθελοντές. Στην Αγγλία περισσότεροι από 19 εκατομμύρια άνθρωποι προσφέρουν εθελοντική εργασία τουλάχιστον μια φορά το χρόνο – τα δύο τρίτα από αυτούς προσφέρουν εθελοντική εργασία μια φορά τον μήνα.
* Πέμπτον, πρόκειται για έναν καινοτόμο τομέα. Και όχι μόνο επειδή ιδρύονται νέες οργανώσεις κάθε χρόνο αλλά επειδή αναζητούμε διαρκώς νέους τρόπους να ενδυναμώσουμε τις κοινότητες και να διευκολύνουμε τις προσπάθειές τους να διασφαλίσουν οφέλη για όλους.

Θα ήθελα να μοιραστώ μαζί σας ένα τέτοιο παράδειγμα καινοτόμου δράσης της Κοινωνίας των Πολιτών. Πρόκειται για ένα project, μια δράση, για την οποία ήμουν εγώ υπεύθυνος το 2011 και το 2012, όταν υπηρετούσα στο Βρετανικό Υπουργείο Περιβάλλοντος.

Όσοι από σας γνωρίζετε κάποια πράγματα για την ιστορία της Βρετανίας, θα ξέρετε και για τη βιομηχανική επανάσταση, που ξεκίνησε την εποχή του Διαφωτισμού: οι εμπειρικές επιστήμες βρήκαν εφαρμογή στις τεχνικές βιομηχανικής παραγωγής, αναπτύξαμε νέους τρόπους οργάνωσης της εργασίας και του κεφαλαίου, και δημιουργήσαμε νέα συστήματα μεταφορών και διάθεσης των προϊόντων.

Κατά τον 18ο (δέκατο όγδοο) αιώνα και στις αρχές του 19ου (δέκατου ένατου), πριν την εμφάνιση των σιδηροδρόμων, οι Πατριάρχες της βιομηχανίας στην Βρετανία, δημιούργησαν ένα δίκτυο εσωτερικών πλωτών οδών - καναλιών και ποταμών - για τη μεταφορά πρώτων υλών και βιομηχανικών προϊόντων σε όλη τη χώρα.

Πριν 60 περίπου χρόνια, όλα σχεδόν τα κανάλια αυτά, κρατικοποιήθηκαν – κατά τύχη, μάλλον, παρά βάσει σχεδίου. Στις αρχές του 21ου (εικοστού πρώτου) αιώνα, ελάχιστοι ήταν ευχαριστημένοι με τις επιδόσεις της British Waterways, της κρατικοποιημένης, πλέον, επιχείρησης. Αναζητήσαμε, λοιπόν, ένα νέο μοντέλο για την διαχείριση των εσωτερικών πλωτών οδών.

Όσο περισσότερο μελετούσαμε το ζήτημα, τόσο περισσότερο συνειδητοποιούσαμε ότι άνετα θα μπορούσε να αναλάβει τη διαχείριση και την εκμετάλλευση αυτού του δικτύου, ένας μη κυβερνητικός φορέας. Άλλωστε, πέρα από την φιλοξενία των σκαφών αναψυχής, το δίκτυο πλωτών οδών της Αγγλίας προσέφερε δημόσια οφέλη:

* Οφέλη για το περιβάλλον – για τους ανθρώπους αλλά και την πανίδα των περιοχών
* Αντιπλημμυρικό έλεγχο και προστασία
* Οφέλη για τη διαφύλαξη της ιστορικής κληρονομιάς, και
* Εκπαιδευτικά οφέλη.

Επίσης είδαμε ότι, εάν η διαχείρηση περνούσε σε μια ΜηΚυΟ, πάρα πολλοί άνθρωποι θα ήταν διατεθειμένοι να προσφέρουν το χρόνο τους ως εθελοντές:

\*. για να φροντίζουν τα παρόχθια μονοπάτια,

\*. να αναλάβουν τη λειτουργία των υδατοφρακτών,

\*. να προστατεύουν την πανίδα της περιοχής

\*. και να συμμετέχουν στην αποκατάσταση και τη συντήρηση των καναλιών.

Επίσης, καταλάβαμε ότι, εάν εξασφαλίζαμε το σωστό τύπο ΜηΚυΟ, θα μπορούσαμε να εμπλέξουμε τις τοπικές κοινωνίες πολύ πιο ενεργά στις αποφάσεις που αφορούσαν τα κανάλια της περιοχής τους.

Έτσι, αποφασίσαμε να προτείνουμε σε μια ομάδα ανθρώπων που είχαν δείξει ενδιαφέρον, να ιδρύσουν μια ΜηΚυΟ η οποία θα αναλάμβανε τη διαχείριση του δικτύου των πλωτών οδών. Επρόκειτο, βεβαίως, για μια περίπλοκη διαδικασία, που χρειάστηκε καινοτόμο νομοθεσία και ένα περίπλοκο καθεστώς προστασίας της δημόσιας περιουσίας. Δεν θα σας κουράσω με τις λεπτομέρειες.

Θα αρκεστώ μόνο στο να σας αναφέρω ότι τον Ιούλιο του 2012, εμπιστευτήκαμε την διαχείριση και την εκμετάλλευση του δικτύου αυτού σε μια νεοσύστατη ΜηΚυΟ, μια καινουρια φιλανθρωπιλη οργάνωση, τον Φορέα Καναλιών και Ποταμών (Canal & River Trust),

Πρόκειται για εγχείρημα που ήδη κρίνεται ιδιαιτέρως επιτυχημένο.

Επιτρέψτε μου να συνοψισω τα πλεονεκτήματα της επιλογής μας αυτής:

* Πρώτον, η ΜηΚυΟ διοικείται από τους πολίτες. Στο Συμβούλιο της οργάνωσης μετέχουν εκπρόσωποι όλων των πλευρών που ενδιαφέρονται για το δίκτυο πλωτών οδών. Σε τοπικό επίπεδο, έχουμε δημιουργήσει συνεργασίες που επιτρέπουν στους κατοίκους να μετέχουν ουσιαστικά στη λήψη των αποφάσεων που αφορούν τα κανάλια της περιοχής τους.
* Δεύτερον, η ΜηΚυΟ - η οποία σημειωτέον λαμβάνει ακόμα κρατική επιχορήγηση – είναι πλέον σε θέση να αντλεί χρηματοδότηση είτε απευθείας από τους πολίτες είτε από επιχειρήσεις και φορείς. Γεγονός που αύξησε τα συνολικά έσοδα για το δίκτυο.
* Τρίτον – και ίσως σημαντικότερο – η ΜηΚυΟ κατάφερε να εμπνεύσει μεγάλο ενθουσιασμό στους πολίτες που θέλουν να προσφέρουν το χρόνο και τις γνώσεις τους αφιλοκερδώς, για την προστασία και τη συντήρηση των πλωτών οδών. Πέρσι, οι συμπολίτες μου προσέφεραν, αφιλοκερδώς, 15,000 (δέκα πέντε χιλιάδες) ημέρες εθελοντικής εργασίας για τα κανάλια, συμπληρώνοντας τη δουλειά που κάνει το έμμισθο προσωπικό της οργάνωσης.

Με αυτή την εθελοντική δραστηριότητα, υπηρετούμε τα δημόσια αγαθά ενώ παράλληλα σφυρηλατούμε πραγματικούς δεσμούς στο πλαίσιο των τοπικών κοινωνιών, και διαμορφώνουμε ενεργούς πολίτες.

Κι αυτό το θέλουμε όλοι.

Κύριες και Κύριοι,

Για όποιοιν κλάδο ή δραστηριότητα μιλάμε - περιβάλλον, κοινωνικές υπηρεσίες, πολιτισμό ή ο,τιδήποτε άλλο – πιστεύω ακράδαντα ότι, παντού στην Ευρώπη, μπορούμε και πρέπει να χτίσουμε μια ισχυρή Κοινωνία Πολιτών, η οποία θα ενθαρρύνει τους πολίτες να οικοδομούν δεσμούς μέσα από την ενεργό τους συμμετοχή.

Κλείνοντας, θα ήθελα να πω ότι και εμείς στη Βρετανική Πρεσβεία προσπαθούμε να λειτουργούμε με βάση τις αξίες που σας περιέγραψα σήμερα. Προσπαθούμε να είμαστε ενεργοί πολίτες στην Ελλάδα. Στηρίζουμε ελληνικές ΜηΚυΟ, συμβάλλοντας σε δράσεις συγκέντρωσης πόρων, στηρίζοντας τη δράση τους επικοινωνιακά, ενισχύοντας το προφίλ τους αλλά και μέσω εθελοντικής προσφοράς σε προσωπικό επίπεδο. Κάθε τέτοια προσπάθεια προσφέρει ικανοποίηση και ανταμοιβή.

Κυρίες και Κύριοι,

Το Πρόγραμμα "Είμαστε´Ολοι Πολίτες" αξίζει να πετύχει.

Θα ήθελα να ευχηθώ σε όλους όσοι συμμετέχετε στο πρόγραμμα αυτό κάθε επιτυχία.